Document ID: 32007R1490

EUROOPAN PARLAMENTIN JA NEUVOSTON ASETUS (EY) N:o 1490/2007,
annettu 11 päivänä joulukuuta 2007,
siitä, miten jäsenvaltiot ratifioivat linjakonferenssien käyttäytymissääntöjä koskevan Yhdistyneiden Kansakuntien yleissopimuksen tai liittyvät siihen, annetun neuvoston asetuksen (ETY) N:o 954/79 kumoamisesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
ovat kuulleet alueiden komiteaa,
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Neuvoston asetuksessa (ETY) N:o 954/79 (3) säädetään vaatimuksista, jotka jäsenvaltioiden on täytettävä ratifioidessaan linjakonferenssien käyttäytymissääntöjä koskevan Yhdistyneiden Kansakuntien yleissopimuksen tai liittyessään siihen.
(2)
Linjakonferenssien käyttäytymissääntöjä koskevassa yleissopimuksessa vahvistetaan linjakonferensseihin sovellettava kansainvälinen sääntelykehys, johon sisältyy erityisesti sääntöjä kauppaoikeuksien jakamisesta yleissopimuksen sopimuspuolina olevien valtioiden alueelle sijoittautuneiden varustamojen kesken, mikä on niiden välisen ulkomaankaupan etujen mukaista.
(3)
Syyskuun 25 päivänä 2006 annetulla neuvoston asetuksella (EY) N:o 1419/2006 (4) kumotaan perustamissopimuksen 85 ja 86 artiklan yksityiskohtaisesta soveltamisesta meriliikenteeseen 22 päivänä joulukuuta 1986 annettu neuvoston asetus (ETY) N:o 4056/86 (5), jossa säädetään muun muassa linjakonferenssien vapauttamisesta perustamissopimuksen 81 artiklan 1 kohdassa määrätystä kiellosta.
(4)
Asetuksen (EY) N:o 1419/2006 1 artiklan toisessa kohdassa säädetyn siirtymäkauden päätyttyä perustamissopimuksen 81 artiklan 1 kohdassa määrättyä kieltoa sovelletaan säännöllisiin meriliikennepalveluihin, minkä seurauksena linjakonferensseja ei enää sallita yhteisön satamiin ja yhteisön satamista harjoitettavassa kaupassa.
(5)
Jäsenvaltiot eivät sen vuoksi voi enää noudattaa linjakonferenssien käyttäytymissääntöjä koskevan yleissopimuksen mukaisia velvoitteitaan. Jäsenvaltiot eivät kyseisestä päivämäärästä alkaen voi enää ratifioida tai hyväksyä mainittua yleissopimusta tai liittyä siihen. Asetusta (ETY) N:o 954/79 ei sen vuoksi enää voida soveltaa, joten se olisi kumottava asetuksessa (EY) N:o 1419/2006 säädetyn siirtymäkauden päättymisestä lukien eli 18 päivästä lokakuuta 2008,
OVAT ANTANEET TÄMÄN ASETUKSEN:
1 artikla
Kumotaan asetus (ETY) N:o 954/79.
2 artikla
Tämä asetus tulee voimaan 18 päivänä lokakuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 11 päivänä joulukuuta 2007.

Labels: 8
5